Nesretna svinja od 150 kilograma danas oko 18 sati je zajedno sa svojom družicom iz svinjca odlučila promijeniti svoju sudbinu.

U Maloj Mučnoj njih dvije su srušile vrata i pobjegle vlasnicima. Jednu su uspjeli natjerali nazad u svinjac, dok je druga dala ‘papcima vjetra’ i uspjela pobjeći, no ne zadugo.

Zalutala je prema bunaru koji nije bio dobro pokriven i upala u njega, gdje se na dnu i zaglavila.

Mještani su u pomoć zvali vatrogasce, a svinja se, prema riječima očevidaca ‘migala’ i glasala da bi pokazala da je živa.

Vatrogasci nisu našli način kako da ju izvuku pa su u akciju spašavanja krenuli sami mještani.

– Jednog su mještana povezali na siguran način i pustili u bunar da zaveže gurtnu oko svinje te ju preko traktorskog vitla povukli van – kaže nam mještanka Male Mučne.

Svinja je spašena te je kulturno sama odšetala u ‘kotac.’ Nakon svega, ništa joj drugo nije ni preostalo.